**În tranșeu**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Măreață clipă, și...Măreață Faptă

v-ați aciuat în gândul meu curat

că aș putea să mă desprind de șoaptă

și să vă chem pe-un front însângerat.

C-aș fi ilotul prins de remușcare

ce viata și-o traiește în zadar

Și de-oi clama dorința de urcare

voi fi pentru Speranță lampadar.

Dar sclav am fost mărețelor iluzii

că lumea-i doritoare de sublim,

Și n-am văzut că-si pune în perfuzii

a banului putere drept venin.

Suntem pe patul deznădejdii crunte,

cartiruiți într-un adânc tranșeu

Și nimeni nu-ndrăznește să înfrunte

o frica oferită panaceu.

În regimentul morților de frică

plutește acel iz de noncombat

Și-n orizont o ceață se ridică

să facă din grumazuri un pasat.

Cum să-ți arunci cuvintele spre fronturi

drept ploaia peste seceta din jur

încurajat fiind numai de ghionturi

de promisiuni gravide de sperjur?

Cum să-ți pornești zvâcnirea de pe limbă

și al ei paloș să-l îndrepți spre cer,

să rupi din nepăsarea ce se plimbă

în groapa ce ne este temnicer?

Nimic nu e din vrerea proclamată

de a lupta pentr-un comun simbol!

și toți dormim în ceața fermecată

când liniștea ne prinde în pistol!

Ce mai rămâne după bătălie?

O liniște adâncă în tranșeu

ce ne va fi la viață temelie

și ne va fi la visuri minereu.

Iar la final, cu propria gandire,

ne vom sui pe-un pat fără frământ,

cerând iertare de l-acea simțire

că am lăsat-o pradă în pământ.